Nzimande oorweeg regstappe ná dreigemente op Twitter | Maroela Media
Dr. Blade Nzimande, minister van hoër onderwys en opleiding, gaan 'n saak teen sosialemediagebruikers by die polisie aanhangig maak, nadat die betrokke gebruikers hom en sy gesin met geweld op Twitter gedreig het. Hy oorweeg ook regstappe teen die beweerde oortreders.
Die minister het Sondag saam met sy gesin by 'n restaurant in Howick in KwaZulu-Natal geëet toe 'n sosialemediagebruiker by dieselfde restaurant hom opgemerk en glo dreigemente teenoor die minister op Twitter gemaak het.
"Ouens, ek is by 'n restaurant en hier is 'n minister. Moet ek hom slaan?" het die gebruiker in 'n inskrywing gesê. 'n Ander sosialemediagebruiker het geantwoord: "Stuur ligging, ons sal jou help."
Die ministerie van hoër onderwys en opleiding sê in 'n verklaring nóg 'n sosialemediagebruiker het daarna dreigemente en "kommerwekkende" afleidings oor Nzimande se werk as minister gemaak.
Dié gebruiker het glo op die eerste se twiet geantwoord: "Staan ​​op, klink 'n glasie en kry almal by hul tafel se aandag. Sê dan: 'Ons verdien beter van jou en jou vriende en julle verdien om ongemaklik te wees in openbare ruimtes totdat julle jul werk begin doen.'"
Volgens die ministerie was dit baie duidelik dat die betrokke sosialemediagebruikers nie net die minister en sy gesin se persoonlike veiligheid bedreig het nie, maar ook gepoog het om hom in die openbaar te verneder.
Die minister het later bewus geword van die twiets en die betrokke sosialemediagebruiker elders in die restaurant opgemerk.
Die departement wys voorts daarop dat die betrokke gebruikers die reëls en voorskrifte van Twitter oortree het, aangesien die reëls strydig is met die aanhitsing van geweld.
Die minister het die dreigemente by Twitter aangemeld en oorweeg nou regstappe teen die betrokke sosialemediagebruikers, asook diegene wat by die aanvanklike twiets aangesluit en "geweld en haat" aangemoedig het.
Ja ons het nie juis nodig om hulle te verneder nie hulle doen dit sommer self.Dit is nou die onbevoegde korrupte ministers van SA
Sover my kennis strek is dit nie 'n misdaad om jou misnoë in die openbaar teenoor 'n politieke ampsdraer uit te spreek nie. Indien die ampsdraer daardeur verneder voel is dit sy eie saak. Soos die ingelse sê: It comes with the territory. Hoë bome vang die meeste wind.